Document ID: 31995L0056

Komisijas Direktīva 95/56/EK
(1995. gada 8. novembris),
ar ko tehnikas attīstībai pielāgo Padomes Direktīvu 74/61/EEK attiecībā uz mehānisko transportlīdzekļu pretaizbraukšanas ierīcēm
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu un jo īpaši tā 100.a pantu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Komisijas Direktīvu 93/81/EEK [2], un jo īpaši tās 13. panta 2. punktu,
ņemot vērā Padomes Direktīvu 74/61/EEK (1973. gada 17. decembris) par dalībvalstu tiesību aktu tuvināšanu attiecībā uz mehānisko transportlīdzekļu pretaizbraukšanas ierīcēm [3] un jo īpaši tās 5. pantu,
tā kā Direktīva 74/61/EEK ir viena no atsevišķajām direktīvām saistībā ar EEK tipa apstiprināšanas procedūru, kas izveidota ar Padomes Direktīvu 70/156/EEK; tā kā līdz ar to Direktīvā 70/156/EEK izklāstītie noteikumi par transportlīdzekļu sistēmām, detaļām un atsevišķām tehniskām vienībām attiecas uz šo direktīvu;
tā kā jo īpaši Direktīvas 70/156/EEK 3. panta 4. punktā un 4. panta 3. punktā paredzēts, ka katrai atsevišķajai direktīvai jāpievieno informācijas dokuments, kurā iekļauti minētās direktīvas I pielikuma attiecīgie punkti, kā arī VI pielikumā noteiktais tipa apstiprinājuma sertifikāts, lai attiecīgo tipa apstiprinājumu var datorizēt;
tā kā, ņemot vērā gūto pieredzi un jaunākos sasniegumus, un jo īpaši Apvienoto Nāciju Organizācijas Eiropas Ekonomikas komisijas attiecīgo noteikumu, tagad ir lietderīgi pieņemt prasības attiecībā uz iepriekš minētajām ierīcēm, pievienojot prasības signalizācijas sistēmām un imobilaizeriem;
tā kā signalizācijas skaņas signālu var raidīt skaņas signālierīces, kā noteikts ar Padomes Direktīvu 70/388/EEK [4];
tā kā vēlāk tiks veikti citi pasākumi, piemēram, tādi, kas saistīti ar durvju un bagāžas nodalījuma bloķēšanu, lai vēl vairāk pastiprinātu preventīvos pasākumus, kuri vērsti pret transportlīdzekļu aizdzīšanu; tā kā bez tam pēc neilga laika atkārtoti jāpārskata šīs direktīvas noteikumi to papildu pastiprināšanas nolūkā, inter alia, lai tie attiektos uz citiem transportlīdzekļiem; tā kā Komisija vēlākais līdz 1996. gada decembrim par šiem jautājumiem sagatavos ziņojumu, kuram attiecīgā gadījumā tiks pievienoti jauni priekšlikumi;
tā kā šīs direktīvas noteikumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
1. Direktīvu 74/61/EEK groza šādi:
- Direktīvas 1. pantā frāzi "…, ar virsbūvi vai bez tās,…" aizstāj ar frāzi "…, pabeigti vai nepabeigti,…" un frāzi "… sliežu ceļiem, kā arī lauksaimniecībā izmantojamus traktorus un pārvietojamu tehniku, un tehniskās iekārtas." aizstāj ar frāzi "… sliežu ceļiem, kā arī lauksaimniecības un mežsaimniecības traktorus, kā arī visus pārvietojamus mehānismus.",
- Direktīvas 2. un 3. pantā frāzi "I pielikumā" aizstāj ar frāzi "attiecīgajos pielikumos",
- Direktīvas 4. pantā frāzi "I pielikuma 2.2. punktā" aizstāj ar frāzi "attiecīgajos pielikumos",
- Direktīvas 5. pantā frāzi "I un II pielikumā" aizstāj ar frāzi "pielikumos".
2. Pirms pielikumiem pievieno pielikumu sarakstu, un Direktīvas 74/61/EEK pielikumus aizstāj ar šīs direktīvas pielikumiem.
2. pants
1. No 1996. gada 1. maija dalībvalstis nedrīkst:
- atteikties mehāniskā transportlīdzekļa tipam, imobilaizera tipam vai signalizācijas sistēmas tipam piešķirt EEK tipa apstiprinājumu vai atteikties piešķirt valsts tipa apstiprinājumu, vai
- aizliegt transportlīdzekļu reģistrāciju, pārdošanu vai nodošanu ekspluatācijā vai imobilaizeru vai signalizācijas sistēmu pārdošanu vai nodošanu ekspluatācijā,
tādu iemeslu dēļ, kuri saistīti ar mehānisko transportlīdzekļu pretaizbraukšanas ierīcēm, ja šīs ierīces atbilst ar šo direktīvu grozītās Direktīvas 74/61/EEK prasībām.
2. No 1997. gada 1. janvāra dalībvalstis:
- vairs nepiešķir EEK tipa apstiprinājumu, un
- var atteikties piešķirt valsts tipa apstiprinājumu,
transportlīdzekļa tipam tādu iemeslu dēļ, kuri saistīti ar pretaizbraukšanas ierīcēm, vai imobilaizera tipam vai signalizācijas sistēmas tipam, ja nav izpildītas ar šo direktīvu grozītās Direktīvas 74/61/EEK prasības.
3. No 1998. gada 1. oktobra dalībvalstis:
- uzskata, ka atbilstības sertifikāti, kas pievienoti jauniem transportlīdzekļiem saskaņā ar Direktīvas 70/156/EEK noteikumiem, vairs nav derīgi minētās direktīvas 7. panta 1. punkta mērķiem, un
- var atteikt tādu jaunu transportlīdzekļu reģistrāciju, pārdošanu vai nodošanu ekspluatācijā, kuriem nav pievienots atbilstības sertifikāts saskaņā ar Direktīvu 70/156/EEK,
- var atteikt jaunu imobilaizeru vai jaunu signalizācijas sistēmu pārdošanu un nodošanu ekspluatācijā,
tādu iemeslu dēļ, kuri saistīti ar pretaizbraukšanas ierīcēm, ja nav izpildītas ar šo direktīvu grozītās Direktīvas 74/61/EEK prasības.
4. No 1998. gada 1. oktobra šīs direktīvas prasības attiecībā uz imobilaizeriem un signalizācijas sistēmām kā detaļu vai atsevišķu tehnisku vienību ir piemērojamas Direktīvas 70/156/EEK 7. panta 2. punkta nolūkā.
3. pants
1. Dalībvalstis pieņem normatīvus un administratīvus aktus, kas vajadzīgi, lai izpildītu šīs direktīvas prasības līdz 1996. gada 1. maijam. Dalībvalstis par to tūlīt informē Komisiju.
2. Kad dalībvalstis pieņem šos aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka metodes, kā izdarīt šādu atsauci.
3. Dalībvalstis dara Komisijai zināmus to savu tiesību aktu galvenos noteikumus, ko tās pieņem jomā, uz kuru attiecas šī direktīva.
4. pants
Šī direktīva stājas spēkā 20. dienā pēc publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1995. gada 8. novembrī

Labels: 7
8